CELEX: 62008CN0259
Language: el
Date: 2008-06-17 00:00:00
Title: Υπόθεση C-259/08: Προσφυγή της 17ης Ιουνίου 2008 — Επιτροπή των Ευρωπαϊκών Κοινοτήτων κατά Ελληνικής Δημοκρατίας

15.8.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 209/32
            
         Προσφυγή της 17ης Ιουνίου 2008 — Επιτροπή των Ευρωπαϊκών Κοινοτήτων κατά Ελληνικής Δημοκρατίας
   (Υπόθεση C-259/08)
   (2008/C 209/48)
   Γλώσσα διαδικασίας: η ελληνική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: M. Πατακιά και D. Recchia)
   
      Καθής: Ελληνική Δημοκρατία
   Αιτήματα
   
               —
            
            
               να αναγνωρίσει ότι η Ελληνική Δημοκρατία μη λαμβάνοντας όλα τα αναγκαία μέτρα για να ενσωματώσει κατά τρόπο πλήρη ή/και ορθό τις υποχρεώσεις που απορρέουν από τα άρθρα 3, παράγραφοι 1 και 2, 4, παράγραφος 1, 5 και 8 παράγραφος 1 της οδηγίας 79/409/ΕΟΚ (1) περί της διατηρήσεως των άγριων πτηνών, παρέβη τις υποχρεώσεις που υπέχει δυνάμει των διατάξεων αυτών.
            
         
               —
            
            
               να καταδικάσει Ελληνική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   
               1.
            
            
               Η Επιτροπή εξέτασε την συμβατότητα των μέτρων τα οποία έλαβε η Ελληνική Δημοκρατία για να ενσωματώσει την οδηγία 79/409/ΕΟΚ. Ο έλεγχος αυτός κατέδειξε ότι ορισμένες διατάξεις της οδηγίας δεν έχουν ενσωματωθεί πλήρως ή/και δεν έχουν μεταφερθεί ορθά.
            
         
               2.
            
            
               Ειδικότερα η Επιτροπή θεωρεί ότι η Ελληνική Δημοκρατία δεν έχει ενσωματώσει τη διάταξη του άρθρου 3, παράγραφος 1 της οδηγίας 79/409/ΕΟΚ διότι δεν έχει λάβει όλα τα αναγκαία μέτρα προκειμένου να διαφυλαχθεί, διατηρηθεί ή αποκατασταθεί μια επαρκής ποικιλία και επιφάνεια οικοτόπων για όλα τα αναφερόμενα στο άρθρο 1 είδη πτηνών.
            
         
               3.
            
            
               Επίσης η Επιτροπή εκτιμά ότι το άρθρο 3, παράγραφος 2 της οδηγίας 79/409/ΕΟΚ δεν έχει ενσωματωθεί κατά τρόπο πλήρη και ορθό επειδή η πράξη ενσωμάτωσης δεν επιτρέπει τον έλεγχο της νομιμότητας του χαρακτηρισμού μιας περιοχής ως ΖΕΠ, δεν περιέχει καμία πρόβλεψη για την προστασία των οικοτόπων (ενδιαιτημάτων) που βρίσκονται στο εξωτερικό των ΖΕΠ αλλά σε γειτονία με αυτές και επίσης δεν περιέχει καμία πρόβλεψη για το ζήτημα της αποκατάστασης των κατεστραμμένων βιοτόπων και της δημιουργίας νέων μολονότι πρόκειται για σημαντικούς στόχους της οδηγίας.
            
         
               4.
            
            
               Η Επιτροπή υποστηρίζει επίσης ότι το άρθρο 4, παράγραφος 1, της οδηγίας 79/409/ΕΟΚ δεν έχει ενσωματωθεί ορθά διότι δεν έχει προβλεφθεί κάποια τυπική διαδικασία χαρακτηρισμού των περιοχών ως ΖΕΠ, δεν υπάρχει ρητή αναφορά και σύνδεση μεταξύ των ειδών του Παραρτήματος Ι και της υποχρέωσης χαρακτηρισμού ΖΕΠ και δεν περιέχεται καμία αναφορά στην υποχρέωση να ληφθούν υπόψη οι τάσεις και οι μεταβολές των επιπέδων του πληθυσμού των προστατευόμενων ειδών.
            
         
               5.
            
            
               Εν συνεχεία η Επιτροπή διαπιστώνει ότι το άρθρο 5 της Οδηγίας 79/409/ΕΟΚ δεν έχει ενσωματωθεί κατά τρόπο πλήρη και ορθό διότι η ελληνική νομοθεσία δεν περιέχει καμία γενική διάταξη προστασίας των ειδών ως ορίζει η οδηγία αλλά είναι προσανατολισμένη προς τη θήρα. Επιπρόσθετα, οι απαγορεύσεις του εκ προθέσεως φόνου των προστατευομένων ειδών και της εκ προθέσεως συλλογής των αυγών δεν έχουν ενσωματωθεί.
            
         
               6.
            
            
               Τέλος, η Επιτροπή θεωρεί ότι το άρθρο 8, παράγραφος 1, της οδηγίας 79/409/ΕΟΚ δεν έχει ενσωματωθεί ορθά γιατί στην ελληνική νομοθεσία δεν υπάρχει γενική απαγόρευση όλων των μέσων, μεθόδων ή εγκαταστάσεων τα οποία δύνανται να προκαλέσουν μαζική ή μη επιλεκτική σύλληψη ή θανάτωση, ή τοπική εξαφάνιση ενός είδους.
            
         
               7.
            
            
               Η Επιτροπή θεωρεί επομένως ότι η Ελληνική Δημοκρατία δεν έχει ενσωματώσει κατά τρόπο πλήρη ή/και ορθό τις υποχρεώσεις που απορρέουν από τα άρθρα 3, παράγραφοι 1 και 2, 4, παράγραφος 1, 5 και 8 παράγραφος 1 της οδηγίας 79/409/ΕΟΚ περί της διατηρήσεως των άγριων πτηνών.
            
         
      (1)  ΕΕ L 103 της 25.4.1979, σ. 1.